Erklæring om ansvarsfraskrivelse: Dette resumé forpligter kun de tjenestegrene i Kommissionen, der har været involveret i udarbejdelsen, og foregriber på ingen måde en eventuel senere afgørelse truffet af Kommissionen.

ARBEJDSDOKUMENT FRA KOMMISSIONENS TJENESTEGRENE

RESUMÉ AF KONSEKVENSANALYSEN

Ledsagedokument til

Forslag til en forordning om ændring af forordning (EF) nr. 273/2004 om narkotikaprækursorer

1. Problemstilling

1.1. Hvorfor er ineffektiv bekæmpelse af ulovlig anvendelse af eddikesyreanhydrid et problem?

Narkotikaprækursorer er kemikalier, der har en bred vifte af lovlige anvendelser, men også kan misbruges til ulovlig fremstilling af narkotika og psykotrope stoffer. For at forhindre, at prækursorer fra den lovlige handel anvendes til ulovlig fremstilling af narkotika, er der (både på internationalt plan[1] og i EU[2]) indført et specifikt regelkompleks for at identificere mistænkelige transaktioner.

Ineffektiv bekæmpelse af ulovlig anvendelse af eddikesyreanhydrid, der er en nøgleprækursor for fremstilling af heroin, er i de seneste år blevet identificeret som det største problem ved den eksisterende EU-lovgivning om narkotikaprækursorer[3]. Eddikesyreanhydrid fra den lovlige handel i Europa smugles til Afghanistan, som er den vigtigste globale kilde til heroin, hvoraf Europa alene aftager næsten 20 %.

De underliggende årsager til problemet og dets konsekvenser er vist nedenfor:

ÅRSAG || PROBLEM || DIREKTE FØLGER || INDIREKTE FØLGER

I 2008 blev 241 ton eddikesyreanhydrid beslaglagt eller opsnappet i EU, hvilket ville have været tilstrækkeligt til at producere ca. 150-223 ton heroin, som er omkring 50 % af den årlige afghanske heroinproduktion. Selv om statistikken i 2009-2010 har vist et kraftigt fald i de mængder af eddikesyreanhydrid, der blev opsnappet og beslaglagt i EU[4], er mange medlemsstater og Det Internationale Kontroludvalg for Narkotiske Midler bekymrede over, at mekanismerne til kontrol af eddikesyreanhydrid i forordning (EF) nr. 273/2004 ikke er tilstrækkelige.

1.2. Hvem er berørt

Medlemsstaterne berøres, når der udføres håndhævelsesaktioner samt ved de sundhedsmæssige omkostninger som følge af brugen af heroin. Derudover pålægges det offentlige betydelige omkostninger fra narkotikarelateret kriminalitet.

EU-borgere er berørt via udbuddet af heroin fremstillet med ulovligt anvendt eddikesyreanhydrid og også via narkotikarelateret kriminalitet.

Virksomheder, der producerer eller handler med eddikesyreanhydrid, kan komme ud for, at stoffet bliver anvendt ulovligt (eller for forsøg herpå) på ethvert tidspunkt i håndtering af stoffet. Ud over at sikre deres lokaler og processer mod tyveri, er de nødt til at registrere deres lokaler hos myndighederne og skal være på vagt for kritisk at vurdere, om deres kunder kun bruger stoffet til det påståede lovlige formål[5]. Mistænkelige transaktioner skal anmeldes til myndighederne. Slutbrugere (der kun køber eddikesyreanhydrid til produktionsformål) er undergivet mere begrænsede forpligtelser: de behøver ikke at registrere sig, men skal afgive en aftagererklæring, når de afgiver bestillinger.

2. Nærhedsprincippet

Forordning (EF) nr. 273/2004 om narkotikaprækursorer er baseret på artikel 114 i TEUF (tidligere artikel 95 i TEF). Forordningen har sat fælles krav til overvågning og kontrol af handelen med narkotikaprækursorer med henblik på at sikre den frie lovlige handel med disse kemikalier i EU. Selvom medlemsstaterne i medfør af artikel 10 i forordningen skal vedtage nationale foranstaltninger, således at de kompetente myndigheder kan udføre deres kontrol- og overvågningsopgaver, vil en ny generel revision af kontrol- og overvågningsmekanismerne skulle vedtages på europæisk niveau for ikke unødigt at hindre den lovlige handel med narkotikaprækursorer inden for EU.

3. Mål

Generelle politiske mål

· Bidrage til den verdensomspændende bekæmpelse af ulovlig handel med narkotika. Bekæmpelse af den ulovlige anvendelse af narkotikaprækursorer er et vigtigt element, hvorigennem EU opfylder sine forpligtelser i henhold til artikel 12 i FN-konventionen fra 1988.

· Sikre et velfungerende indre marked for narkotikaprækursorer ved at sikre, at operatørerne er underlagt harmoniserede regler i EU og samtidig undgå unødvendige administrative byrder for virksomheder og kompetente myndigheder.

Specifikke politiske mål

· Forhindre ulovlig anvendelse i EU's indre marked og dermed begrænse tilførslen af ulovlig eddikesyreanhydrid fra EU til fremstilling af ulovlig narkotika, dvs. heroin.

· Forhindre markedsforvridninger som følge af ikke-harmoniseret kontrol med narkotikaprækursorer inden for EU og dermed at begrænse omkostningerne for aktører i narkotikaprækursorværdikæden.

Driftsmæssige politiske mål

· Opnå et fald i forsøg på ulovlig anvendelse og i antallet af beslaglæggelser i EU.

· Indføre en ensartet og effektiv kontrolstandard for narkotikaprækursorer i hele EU's indre marked.

4. Politikmodeller

Løsningsmodel 1: Ingen handling: EU-lovgivningen forbliver uændret (basismulighed)

Forordning (EF) nr. 273/2004 forbliver uændret. Kommissionen og medlemsstaterne vil fortsætte bestræbelserne på at forbedre gennemførelsen af de nuværende regler. Medlemsstater vil kunne indføre yderligere national lovgivning, hvis de anser det for nødvendigt i overensstemmelse med artikel 10 i forordningen. Denne skal anmeldes og kontrolleres i overensstemmelse med direktiv 98/34/EF.

Løsningsmodel 2: Skærpede rapporteringskrav

Rapporteringskravene til de erhvervsdrivende skærpes for at øge medlemsstaternes viden for derigennem bedre at kunne målrette inspektioner og andre kontrolaktiviteter. To delløsninger kan anvendes separat eller i kombination: a) øge hyppigheden og b) udvide anvendelsesområdet for rapportering.

Løsningsmodel 3: Skærpede krav til de erhvervsdrivende i forbindelse med aftagererklæringer fra slutbrugere

De erhvervsdrivende vil ikke få lov til at levere registrerede stoffer i kategori 2, medmindre aftagererklæringen, der modtages med en ordre, er udfyldt korrekt, og de ​​har kontrolleret, at slutbrugeren har en hæderlig grund til at afgive ordren. De erhvervsdrivende kan om nødvendigt blive nødt til at inddrage myndighederne. Kontrollen af de afgivne oplysninger skal dokumenteres. Endvidere vil en kopi af aftagererklæringen skulle ledsage de leverede stoffer. Denne løsningsmodel kunne styrkes ved at reducere eller afskaffe tærskelværdien for de minimumsmængder, der er omhandlet i artikel 6 i forordningen. To delløsninger kunne komme på tale: a) forpligtelserne gælder kun for eddikesyreanhydrid eller b) for alle kategori 2-stoffer.

Løsningsmodel 4: Krav til de erhvervsdrivende om, at de systematisk anmelder nye slutbrugere til myndighederne med henblik på kontrol

Erhvervsdrivende, der markedsfører registrerede stoffer i kategori 2, skal systematisk underrette myndighederne om alle førstegangsordrer fra slutbrugere og må kun levere efter at have modtaget myndighedernes samtykke. Myndighederne kontrollerer, om slutbrugerne har hæderlige hensigter, om nødvendigt ved at samarbejde med myndighederne i en anden medlemsstat. Denne løsningsmodel kan styrkes ved at reducere eller afskaffe tærskelværdierne for de minimumsmængder, der er fastsat i artikel 6 i forordningen. To delløsninger kunne overvejes: a) forpligtelserne gælder kun for eddikesyreanhydrid eller b) for alle kategori 2-stoffer.

Model 5: Krav til slutbrugere om registrering og skærpede registreringskrav

Slutbrugere af registrerede stoffer i kategori 2 vil være forpligtet til at registrere sig. Registreringsnummeret skal indgå i alle aftagererklæringer, således at de erhvervsdrivende kan kontrollere, at ordrerne er lovlige. Myndighederne skal kontrollere slutbrugernes virksomheder inden registreringen, for at det pågældende registreringsnummer er lovligt. EU-lovgivningen vil specificere de nærmere betingelser for at udstede, afvise og tilbagekalde en registrering af slutbrugere (og af de erhvervsdrivende i almindelighed). Denne løsningsmodel kan styrkes ved at reducere eller afskaffe tærskelværdien for de minimumsmængder, der er fastsat i artikel 6 i forordningen og/eller forudse undtagelser for visse kategorier af slutbrugere, såsom universiteter eller forskningsinstitutioner. To delløsninger kunne overvejes: a) forpligtelserne gælder kun for eddikesyreanhydrid eller b) for alle kategori 2-stoffer.

Model 6: Eddikesyreanhydrid flyttes fra kategori 2 til kategori 1

Eddikesyreanhydrid flyttes fra kategori 2 til kategori 1, hvilket ville betyde, at alle, der er involveret i handel med og brug af eddikesyreanhydrid, skal erhverve en licens, før de kommer i besiddelse af eller markedsfører eddikesyreanhydrid, og overholde alle andre krav til erhvervsdrivende med licens.

5. Vurdering af virkninger

Omkostningerne fra øgede administrative byrder i henhold til de forskellige løsningsmodeller er kvantificeret og opsummeret i den sammenlignende tabel i afsnit 6. Fordelene er beskrevet kvalitativt.

5.1. Løsningsmodel 1: Ingen handling

Der vil på europæisk plan ikke blive pålagt hverken virksomheder eller kompetente myndigheder yderligere administrative byrder, men der kan forventes en stigning af de administrative byrder på nationalt plan, hvis medlemsstaterne indfører supplerende nationale foranstaltninger.

Med hensyn til effektiv bekæmpelse af ulovlig anvendelse har de seneste statistikker over beslaglæggelser og opsnappede forsendelser vist en klar nedadgående tendens, hvilket tyder på, at bestræbelserne på at forbedre gennemførelsen af lovgivningen allerede har givet mærkbart bedre resultater med hensyn til bekæmpelse af ulovlig anvendelse.

På den anden side vil de konstaterede svagheder i forordning (EF) nr. 273/2004 fortsætte - selv om disse kan reduceres ved bedre gennemførelse. Medlemsstaterne vil dog stadig skulle vedtage yderligere nationale foranstaltninger for at styrke kontrollen af handel med narkotikaprækursorer[6]. Dette ville være kontraproduktivt i forhold til målet om at bevare det indre marked. Endelig vil det ikke sætte en stopper for den internationale kritik (der også deles af visse medlemsstater) af EU om at være "inaktiv" på trods af fortsatte opfordringer til at intensivere kontrollen med lovgivningen om det indre marked.

5.2. Løsningsmodel 2: Skærpede rapporteringskrav

Med hensyn til effektiv bekæmpelse af ulovlig anvendelse ville de kompetente myndigheder få et bedre kendskab til de lovlige handelsstrømme. Dette ville åbne op for en lettere afsløring af usædvanlige handelsmønstre, der indikerer ulovlig anvendelse. Men for at kunne sammenholde handelsdata fra alle virksomheder i EU, vil en meget stor mængde data skulle indsamles og sammenholdes på tværs af EU's indre grænser. Selv en sådan EU-omspændende krydsrevision kan vise sig at være virkningsløs, idet kun 0,2 % af den samlede eddikesyreanhydridproduktion anvendes ulovligt, og en generel "kontrol af alle transaktioner" kan vise sig at være mindre lovende end målrettede, risikobaserede foranstaltninger.

Medlemsstaterne vil måske stadig finde det nødvendigt at vedtage yderligere nationale foranstaltninger for at styrke kontrollen af handelen med narkotikaprækursorer. Det ville være kontraproduktivt i forhold til målet om at undgå en opsplitning af det indre marked.

5.3. Løsningsmodel 3: Skærpede krav til de erhvervsdrivende i forbindelse med aftagererklæringer fra slutbrugere

Omkostningsberegningen for denne model skelner mellem 2 scenarier (angivet i oversigtstabellen i afsnit 6). I scenarie 1 indgår visse erhvervsdrivende allerede i dag kun handel med aftagere, der er dem bekendte, og som de har efterprøvet. Derfor vil det vigtigste krav i løsningsmodel 3, nemlig kontrol af aftagererklæringen, kunne betragtes 100 % som "business as usual". De eneste ekstra administrative omkostninger vil være udgifterne til at sende en kopi af aftagererklæringen. De erhvervsdrivende er i stand til selv at kontrollere deres kunder, så denne model ville ikke medføre ekstra omkostninger for myndighederne.

I scenarie 2 handler 30 % af aktørerne endnu ikke hensigtsmæssigt, og de ville derfor skulle øge deres indsats. Endvidere antages det, at ca. 10 % af alle aftagererklæringer vil kræve kontrol af myndighederne, fordi de erhvervsdrivende ikke selv kan foretage fuld kontrol.

Med hensyn til effektiv bekæmpelse af ulovlig anvendelse ville løsningsmodel 3 øge de erhvervsdrivendes ansvar for valget af deres aftagere. Selvom ansvarlige erhvervsdrivende allerede foretager den nødvendige kontrol, vil præciseringen af den juridiske tekst føre til større årvågenhed fra de erhvervsdrivendes side og også øge antallet af tilfælde, hvor de erhvervsdrivende vil kontakte deres myndigheder.

Fordelene for det indre marked ville sandsynligvis svare til løsningsmodel 1: Medlemsstaterne vil dog måske stadig finde det nødvendigt at vedtage yderligere nationale foranstaltninger for at styrke kontrollen af handel med narkotikaprækursorer, hvilket ville være til skade for det indre marked.

5.4. Løsningsmodel 4: Krav til erhvervsdrivende om, at de systematisk skal anmelde nye slutbrugere til myndighederne med henblik på kontrol

Med hensyn til effektiv bekæmpelse af ulovlig anvendelse vil løsningsmodel 4 fokusere de erhvervsdrivendes indsats på nye kunder - især dem, der hævder at være slutbrugere, men som ikke har et registreringsnummer, og for hvem det er vanskeligere at kontrollere den egentlige grund til at afgive en ordre. Systematisk anmeldelse af alle nye kunder til myndighederne vil give dem mulighed for at foretage al nødvendig kontrol. Hvis det er nødvendigt, kan de forhindre og/eller kontrollere leveringen. Imidlertid kunne forflyttelsen af ansvaret til myndighederne, der i sidste ende vil træffe beslutning om eventuelle nye forretningsforbindelser, kunne påvirke de erhvervsdrivendes egen årvågenhed negativt.

Eftersom løsningsmodel 4 vil øge myndighedernes kendskab til en del af slutbrugerne, vil dette sandsynligvis reducere sandsynligheden for, at medlemsstaterne skulle vedtage supplerende nationale foranstaltninger. Imidlertid kunne nogle stadig finde løsningsmodel 4 utilstrækkelig og vedtage yderligere kontrolforanstaltninger, hvilket ville skade det indre marked.

5.5. Løsningsmodel 5: Krav til slutbrugere om registrering og skærpede registreringskrav

Med hensyn til effektiv bekæmpelse af ulovlig anvendelse vil registrering give medlemsstaterne mulighed for at kontrollere slutbrugerens reelle hensigter før den første ordre. Herved kunne de erhvervsdrivende lettere kontrollere deres kunder, eftersom aftagererklæringen ville indeholde et officielt registreringsnummer.

Løsningsmodel 5 vil i høj grad øge myndighedernes kendskab til alle slutbrugere, og dette vil kraftigt mindske sandsynligheden for, at medlemsstaterne vil anse det for nødvendigt at vedtage yderligere nationale foranstaltninger. Løsningsmodel 5 vil således være meget effektiv til at bevare det indre marked.

5.6. Løsningsmodel 6: Eddikesyreanhydrid flyttes fra kategori 2 til kategori 1

Med hensyn til effektiv bekæmpelse af ulovlig anvendelse vil virkningerne forventes at være tilsvarende eller højere end løsningsmodel 5, eftersom alle slutbrugere og erhvervsdrivende, der beskæftiger sig med eddikesyreanhydrid, ville falde ind under den strenge licensordning under direkte kontrol af myndighederne. Dette vil også kraftigt mindske sandsynligheden for, at medlemsstaterne vedtager yderligere nationale foranstaltninger, og løsningsmodel 6 ville således være meget effektiv til at bevare det indre marked.

6. Sammenligning af løsningsmodellerne

Tabel 1[7] sammenfatter oplysningerne om de forventede fordele (med hensyn til effektiv opfyldelse af de operationelle mål) og omkostninger for hver af de ovenfor anførte (del-) løsningsmodeller.

Løsningsmodel 4a og 5a har det bedste cost-benefit-forhold. Model 4a scorer højest baseret på samlede omkostninger for myndigheder og virksomheder kombineret. Men når der ses bort fra engangsomkostninger til registrering af alle eksisterende slutbrugere i model 5a, er forskellene i løbende årlige omkostninger mindre udtalt: Løsningsmodel 5a er mindst belastende for virksomhederne, mens løsningsmodel 4a er mindst belastende for myndighederne.

Løsningsmodel 5a har ud over begrænsede omkostninger for virksomhederne fået opbakning fra et flertal af medlemsstaterne i løbet af høringerne af aktørerne. Løsningsmodel 5a ville også være et bedre svar på den kritik, der er fremsat på internationalt plan om, at der mangler en systematisk kontrol af eddikesyreanhydrid-slutbrugere i EU.

I betragtning af de relativt lave omkostninger ved begge løsningsmodeller i forhold til den samlede markedsværdi af den europæiske eddikesyreanhydridproduktion forventes der ingen målbar indvirkning på den europæiske industris konkurrenceevne[8].

TABEL 1: SAMMENLIGNENDE TABEL OM OMKOSTNINGER OG FORDELE

Model || Fordele / Effektivitet || Omkostninger for virksomheder || Omkostninger for myndigheder || Samlede omkostninger

Forhindre ulovlig an-vendelse || Bevare det indre marked

1 || 0 || 0 || 0 EUR Risiko for opsplitning af marked || 0 EUR || 0 EUR

2 || 2a || 0 || 0 || 5,6 mio. EUR/år || 1 mio. EUR/år || 6,6 mio. EUR/år

|| 2b || 0 || 0 || 1,5 mio. EUR/år || 0,3 mio. EUR/år || 1,8 mio. EUR/år

|| 2a+2b || 0 || 0 || 11,4 mio. EUR/år || 2,1 mio. EUR/år || 12,5 mio. EUR/år

3 || 3a (kun eddike-syre-anhydrid) || + || 0 || Scen. 1 (100 % "business as usual"): Scen. 2: (70 % "business as usual"): || 0,2 mio. EUR/år 4,7 mio. EUR/år || Scen. 1: (ingen involvering af myndigheder) Scen. 2: (myndigheder involveret i 10 % af sagerne) || 0 EUR 0,2 mio. EUR/år || Scen. 1: Scen. 2: || 0,2 mio. EUR/år 4,9 mio. EUR/år

|| 3b || + || 0 || Scen. 1: Scen. 2: || 1 mio. EUR/år 26,3 mio. EUR/år || Scen. 1: Scen. 2: || 0 EUR 1,2 mio. EUR/år || Scen. 1: Scen. 2: || 1 mio. EUR/år 27,5 mio. EUR/år

4 || 4a (kun eddike-syre-anhydrid) || +[+] || ++ || 0,04 mio. EUR/år || 0,005 mio. EUR/år || 0,05 mio. EUR/år

|| 4b || +[+] || ++ || 0,5 mio. EUR/år || 0,03 mio. EUR/år || 0,53 mio. EUR/år

5 || 5a (kun eddike-syre-anhydrid) || ++ || +++ || Alt. Scen: (udgifter til registrering af virksomheder) || 0,16 mio. EUR + 0,01 mio. EUR/år 0,55 mio. EUR + 0,06 mio. EUR/år || Alt. Scen: || 0,39 mio. EUR +0,05 mio. EUR/år 0 EUR || Alt. Scen: || 0,55 mio. EUR + 0,06 mio. EUR/år 0,55 mio. EUR + 0,06 mio. EUR/år

|| 5b || ++ || +++ || Alt. Scen: (udgifter til registrering af virksomheder) || 0,5 mio. EUR + 0,07 mio. EUR/år 2,3 mio. EUR + 0,3 mio. EUR/år || Alt. Scen: || 1,8 mio. EUR + 0,2 mio. EUR/år 0 EUR || Alt. Scen: || 2,3 mio. EUR + 0,3 mio. EUR/år 2,3 mio. EUR + 0,3 mio. EUR/år

6 || (kun eddike-syre-anhydrid) || +++ || +++ || [eller: inkl. handel med tredjelande Alt. Scen:(udgifter til registrering af virksomheder) || 0,3 mio. EUR + 0,2 mio. EUR/år + 0,5 mio. EUR/år] 2,0 mio. EUR + 0,3 [eller + 0,9] mio. EUR/år || [eller: inkl. handel med tredjelande Alt. Scen: || 1,7 mio. EUR + 0,1 mio. EUR/år + 0,4 mio. EUR/år] 0 EUR || [eller: inkl. handel med tredjelande Alt. Scen: || 2,0 mio. EUR + 0,3 mio. EUR/år + 0,9 mio. EUR/år] 2,0 mio. EUR + 0,3 [eller + 0,9] mio. EUR/år

De foretrukne løsningsmodeller vil få konsekvenser for små og mellemstore virksomheder, som primært beskæftiger sig med eddikesyreanhydrid som slutbrugere. Under høringen var løsningsmodel 5 den anden mest foretrukne model (næst efter at bibeholde status quo). Dette resultat svarer til denne analyse, hvorefter løsningsmodel 5 ville være mindst belastende for virksomhederne.

Ingen af de foretrukne løsningsmodeller omfatter en generel undtagelse for mikrovirksomheder, da dette ville skabe en nem mulighed for at omgå lovligpligtig kontrol. Men mikrovirksomheder drager dog fordel af de eksisterende tærskelværdier i lovgivningen[9]. Endelig ville en særlig beskyttelse af mikrovirksomheder, jf. løsningsmodel 5a, forhindre medlemsstaterne i at opkræve registreringsgebyrer for mikrovirksomheder[10] til dækning af egne omkostninger.

7. Overvågning og evaluering

Kommissionens opgaver:

· Indsamling, analyse og rapportering af medlemsstaternes årlige statistikker over beslaglæggelser og opsnappede forsendelser

· Overvågning af medlemsstaternes yderligere nationale lovgivning

· Støtte til gennemførelse af den ændrede forordning (opdatering af de eksisterende retningslinjer, e-learning værktøj, FAQ-dokumenter osv.)

· Oprettelse af en database, der i øjeblikket bliver udviklet for at lette indsamling og analyse af statistikker

· Fem år efter gennemførelsen af de lovgivningsmæssige ændringer: gennemførelse af en evaluering af den ændrede lovgivning i samråd med medlemsstaterne og interessenter.

Medlemsstaternes opgave:

· Løbende tilsyn med, om lovgivningen gennemføres korrekt.

[1] United Nations Convention against the Illicit Traffic in Narcotic Drugs and Psychotropic Substances (De Forenede Nationers konvention imod ulovlig handel med narkotika og psykotrope stoffer), som findes på: http://www.incb.org/pdf/e/conv/1988_convention_en.pdf

[2] Europa-Parlamentets og Rådets forordning (EF) nr. 273/2004 af 11. februar 2004 om narkotikaprækursorer og artikel 32 i Rådets forordning (EF) nr. 111/2005 om regler for overvågning af handel med narkotikaprækursorer mellem Fællesskabet og tredjelande.

[3] Kommissionens rapport om, hvordan EU-lovgivningen om narkotikaprækursorer fungerer (KOM(2009) 709 endelig), som findes på: http://eur-lex.europa.eu/LexUriServ/LexUriServ.do?uri=COM:2009:0709:FIN:DA:PDF

[4] 33 ton i 2009 og 21 ton i 2010.

[5] Eddikesyreanhydrid bruges lovligt som acetyleringsmiddel i den kemiske, fotografiske og farmaceutiske industri. Det bruges til fremstilling af plast, tekstil, farvestoffer, fotokemiske midler, parfume, sprængstoffer og aspirin.

[6] For eksempel kræver Belgien, Ungarn og Italien af sine erhvervsdrivende, at de indberetter hver enkelt eddikesyreanhydrid-transaktion til myndighederne forud for levering af ordrer.

[7] De samlede omkostninger i denne tabel er baseret på summen af de eksakte enkelte komponenter. Derfor svarer de ikke fuldt ud til summen af de (afrundede) komponenter i denne tabel.

[8] De samlede kombinerede omkostninger ved hver løsningsmodel (0,05 mio. EUR for model 4a og 0,06 mio. EUR for model 5a er meget begrænsede i forhold til den samlede markedsværdi af eddikesyreanhydrid (>257 mio. EUR/år). Ligeledes er engangsomkostningerne på 0,16 mio. EUR for virksomheder og 0,29 mio. EUR for myndighederne begrænsede i forhold til udbyttet.

[9] I medfør af artikel 6 i forordning (EF) nr. 273/2004 er virksomheder med køb/salg af årlige mængder eddikesyreanhydrid på under 100 l undtaget fra de fleste af forpligtelserne i henhold til lovgivningen.

[10] Konsekvenserne af en eventuel overførelse af myndighedernes omkostninger til virksomhederne er beregnet som et "alternativt scenario" under løsningsmodel 5.